
De vorbă cu Aurelian Băcan 

Oricum ai vrea sa il 
definesti pe Aurelian Bacan, 
compozitorul interpret sau 
interpretul compozitor, rezultatul 
este acelaşi, un muzician 
preocupat permanent de arta 
sunetelor care, pe deasupra, 
împărtășește din cunoștințe si 
experiență studenţilor săi de la 
Academia Naţională de Muzică 
„Gh. Dima” din Cluj-Napoca. 
Instrumentist al Filarmonicii de 
Stat  „Transilvania”, Aurelian 
Băcan își trăieşte muzica prin 
aceste trei ipostaze: interpret, 
compozitor, profesor. Pentru el 
nu este un efort, ci un complex 
de activităţi coerent, foarte bine 


închegat, conceput fără nicio silință artificială, pentru că sursa 
principală este sufletul lui si dragostea lui pentru muzică. În 
dialogul nostru, Aurelian ni s-a dezvăluit în ipostaza de 
compozitor si ne-a mărturisit câteva dintre mecanismele sale în 
acest proces atât de personal al creaţiei artistice. 

Andra Apostu: Am citit cu plăcere istoria interesantă a 
formării tale de instrumentist și compozitor. You've come a long 
way, cum se spune. Cum vezi acum acest parcurs? Ce amintiri 
ti-au rămas, ce momente de cotitură ai avut pe parcurs? 

Aurelian Băcan: În primul rând as dori să iti mulțumesc 
pentru întrebările tale inspirante și în același timp provocatoare. 
Mă onorează mult invitaţia ta la dialog! 

Am ajuns până aici pe un drum plin de peripeții, 
întâmplări neașteptate și dese reconfigurări ale traseului. Am 
fost în multe momente pe punctul de a renunţa, au fost 
momente când am mers înainte din inerție, momente cand am 
urmat valul sau am fost eu însumi creator de valuri, deci am 
experimentat cam toată gama de stări care ne însoțesc în 
crearea vocației sau a identităţii de artist. Însă nu as fi putut să 
fiu aici dacă nu aș fi avut sprijinul familiei, al prietenilor, al 
profesorilor îndrumători, și dacă nu aș fi fost călăuzit de o 
dorință acerbă de a face oamenii fericiţi prin muzică. În zilele 
noastre se spune că motorul care te va împinge cel mai mult în 
momentele grele este conectarea la o misiune mai mare decât 
tine; eu am facut asta încă de mic copil, fără să-mi inducă 
cineva acest mod de gândire. Sunt multe amintiri frumoase pe 
care viata de muzician ti le oferă, n-as putea sa mă opresc la 
vreuna dintre ele; ar fi nedrept fata de celelalte. Este absolut 
fascinantă experiența de scenă. Într-un anumit fel te invită la 
comunicare, la interacţiune umană, la călătorii, te forțează să 
descoperi soluţii imediate pentru problemele care apar; te invită 
în lumea fantastică a emoţiilor care sunt trăite și simţite în 
miezul actului artistic, ești într-o continuă căutare și descoperire 
de sine... 


A.A.: Ai început studiul acordeonului la vârsta de doar 
șase ani, la Brăila. Nu e un instrument obișnuit pentru un copil, 
nu-i asa? 

A.B.: Este un instrument mai puţin accesibil datorită 
dimensiunilor. Chiar și cu cea mai mică mărime tot nu reușeam 
să îl tin în picioare, trebuia să stau pe scaun ca să pot să cânt. 
Interacțiunea cu acordeonul a fost vitală pentru parcursul 
muzicianului din viitor. Într-adevăr iti dezvoltă auzul armonic, iti 
dezvoltă independenţa mâinilor, te ajută să integrezi și planul 

melodic, este un instrument complex. Si de atunci datează și 
primele încercări componistice. 


A.A.: Când ai știu că vrei să compui? 

A.B.: De când am început studiul acordeonului am 
început să compun. Apoi m-am gândit că aș dori să fac asta 
pentru că îmi place și pentru că mi se părea destul de simplu, 
fără să depun prea mare efort (bineînţeles, vorbim de piese 
simple si scurte). În ciuda faptului că nu aveam prea multe 
cunoștințe teoretice reușeam să scriu pe partitură muzica ce 
venea de undeva din interiorul meu. Mai târziu m-am regăsit din 
ce în ce mai mult și am hotărât că acesta ar fi drumul meu doar 
că, la momentul respectiv nu vedeam nici o cale prin care să 
pot sa îmi câștig existența compunând, asa ca am ales o 
carieră adiacentă (cea de clarinetist), care să poată să îmi ofere 
acest suport material. 


A.A.: Cum se îmbină calea compozitorului cu cea a 
interpretului? Știu că ai tratat aspecte similare și în teza ta de 
doctorat. 

A.B.: Compoziţia și interpretarea se află într-o continuă 
stare de flux, într-un dans în care fie există ca elemente 
distincte, fie fuzionează. Dar de cele mai multe ori ele coexistă, 
alimentându-se reciproc. Am vorbit într-adevăr mai detaliat 
despre binomul compozitor-interpret în teza mea de doctorat. 


A.A.: Palmaresul tău conţine, la începutul carierei tale, 
mai mult premii pentru interpretare până când, la un moment 
dat, în 2009, apare un premiu pentru compoziţie la Concursul 
Liviu Comes. Povestește-ne despre experiența primului tău 
concurs. 

A.B.: Da, a fost primul meu concurs. Tin minte că m-am 
hotărât că vreau să particip cu o săptămână înainte de 
deadline. A fost un travaliu epuizant dar am reușit să scriu o 
piesă pentru clarinet și pian de care am fost foarte mulțumit. Mi- 
au plăcut concursurile și am participat la multe competiţii, în 
special pe partea de compoziție, însă premiile s-au cam lăsat 
aşteptate... Nu am fost un urmăritor de premii, ci m-am folosit 
de concursuri pentru a scrie cât mai mult, și pentru a profita de 
puterea deadline-urilor exterioare. Pe de altă parte, jurizarea 

unei lucrări este foarte personală si tine de gustul si de 
afinitatea stilistică a fiecărui compozitor în parte. Am fost 
surprins odată, când, la finalul unui concurs, am aflat notele 
acordate unei piese compuse de mine. Lucrarea a primit note 
cuprinse între 5 și 9. Fantastic! În interpretare nu există 
asemenea diferente de opinie. Așadar, premiile sunt de cele 
mai multe ori un rezultat al conjuncturii, însă tu, prin simpla 
participare iti mai adaugi în palmares încă un opus. 


A.A.: Cum îţi vezi lucrările, ca traseu al evoluţiei lor, din 
punct de vedere stilistic? 

A.B.: Am început destul de agresiv, cu sonorități 
astringente însă treptat am avut o abordare mai flexibilă, 
adaptandu-ma mai degrabă contextului și instrumentistilor care 
interpretează muzica. Altfel spus, într-un fel voi scrie pentru un 
festival de muzică contemporană și altfel pentru o manifestare 
artistică diferită; asta face ca plaja mea stilistică să fie destul de 
variată. Și totuși, stilul meu se află deocamdată într-o stare de 
indecizie, parcă este la granița dintre două lumi: nu este nici 
suficient de contemporan dar nici suficient de comercial pentru 
a mă identifica complet într-o zonă sau alta. 


A.A.: Scrii cu lejeritate într-o mulţime de genuri, de la 
„mic” la ,mare”: cameral (instrumental si vocal instrumental) dar 
ai mers si spre dramaturgie muzicală, inițiativă premiată la 
festivalul InnerSound în 2016. Cum poţi compune „dramaturgie” 
muzicală? 

A.B.: Experienţa /nnerSound a fost una excepțională 
dar din păcate a rămas și unică; pur și simplu nu am mai avut 
ocazia să mai explorez acest tărâm. Însă pot să afirm cu 
certitudine că fiecare lucrare pe care o compun are în spate o 
„dramaturgie” muzicală proprie. Îmi este mult mai ușor să 
asociez muzica de imagini, de literatură sau de film decât să 
creez muzică absolută sau abstractă. 


A.A.: Ai avut succes pe scenă cu lucrarea Romeo și 
Julieta interpretată chiar de colegii tăi de orchestră și alături de 
ea, tot pe „podiumul” creaţiilor tale se află si Siva String 
Quartet. 

A.B.: Romeo și Julieta alături de recentul cvartet de 
coarde Siva String Quartet, sunt cele mai de preţ dar și cele 
mai trudite dintre creaţiile mele. Romeo și Julieta este o 
adevărată dramă, crâncenă și nemiloasă. Este și deosebit de 
dificilă pentru orchestră deoarece am dorit să testez limitele de 
virtuozitate ale instrumentelor. Cu toate astea, colegii mei din 
Filarmonica „Transilvania” Cluj-Napoca, sub bagheta maestrului 
Theo Wolters au reușit o performanţă uimitoare. La fel ca si în 
alte lucrări, mi-am construit o dramaturgie proprie în baza 
textului shakespearian. E chiar foarte mult de povestit aici. Am 
scris vreo 70 de pagini despre lucrare în teza mea de doctorat. 
Cât despre Siva String Quartet... este o lucrare dedicată 
celebrului cvartet Arcadia, și reprezintă rodul unui an întreg de 
lucru. Cele cinci parti, fiecare dintre ele conturând câte o 
imagine a multitudinii de stări și fațete existente în interiorul 
aceluiași personaj, zeul Siva, înglobează aproape o oră de 
muzică, un aspect oarecum neobișnuit pentru genul cameral. Și 
de data aceasta, mi-am construit o dramaturgie proprie în jurul 
acestui personaj, care se identifică cu diferite ipostaze 
corespunzătoare fiecărei mișcări: |. Mahayogi (Marele ascet), Il. 
Nataraja (Dansatorul divin), III. Umapati (Suveran al Iubirii), IV. 
Mayavin (Magicianul), V. Hara (Distrugătorul). Lucrarea are un 
limbaj muzical eclectic si conţine deopotrivă expresii 
contemporane, modale, romantice, moderne, devenind astfel 
accesibilă atât profesioniştilor cât și publicului larg. Încă nu a 
avut o primă audiție absolută, poate într-un viitor apropiat. 


A.A.: Si tot în zona spiritualităţii, dar la o oarecare 
distanță de zeul Siva, ai compus și o misă. 

A.B.: Missa Brevissima a apărut în urma unui proiect 
din cadrul Academiei Sighișoara, proiect concretizat printr-un 
concert desfășurat într-o biserică din Transilvania. Ideea de 
misă în miniatură este exprimată atât prin durată (până în 10 
minute) cât și prin ansamblu (orchestră redusă la 5 instrumente 
- vioară, violă, violoncel, contrabas și harpă - și cor redus la doi 
soliști - soprană și bariton). Ea s-a născut sub imboldul unui 
manifest prin care am dorit să atrag atenţia asupra timpului 
(scurt) pe care mai suntem dispuși să îl petrecem în căutarea și 
dezvoltarea laturii noastre spirituale. Consider că ne distantam 

din ce în ce mai mult de spiritualitate iar omul, prin natura lui, 
are nevoie de această conectare indiferent de modul prin care 
ea se realizează: rugăciune, meditaţie, mers la biserică, muzică 
clasică etc. Este alcătuită din 5 parti scurte, Introduction, Kyrie, 
Laudamus, Qui tollis și Osanna, care sunt puternic diferenţiate 
prin stil și caracter. Aș mai adăuga doar că Laudamus, care 
parcă deschide cerurile prin armoniile consonante, a fost scris 
în memoria unui prieten care a plecat mult prea devreme din 
lumea noastră, un omagiu scurt dar emotionant, în speranţa ca 
și-a găsit în sfârșit liniștea căutată... 

A.A.: În lista ta de lucrări sunt, la o primă vedere, titluri 
care trimit fie către tradiţie (lelele și Muma Pădurii, Variatiuni de 
colind(d)at) fie titluri de azi (A Glimpse of the Star Trek 
Universe, chiar cu inspiraţie din personaje animate: Beauty and 
the Beast, Mica Sirena). Cum iti găsești inspiraţia, temele? 

A.B.: Așa cum am mai spus și mai devreme, mă simt 
cel mai bine când muzica este asociată cu orice formă de artă, 
însă inspirația este de multe ori conjuncturală. Adică poate să 
fie influențată de proiectul pentru care scriu, interpreţii care 
cântă, instrumentele pe care le folosesc, sală, oraș, tematica 
concertului, sau efectiv descopăr asemănări muzicale in 
pictură, literatură, film, etc. Am o urmă de pesimism când mă 
gândesc la viitorul muzicii clasice sau mai cu seamă a muzicii 
clasice contemporane. Observ că interesul oamenilor de a se 
deschide spre, sau de a consuma conștient acest tip de arta se 
diminuează pe zi ce trece. Ar fi mult de discutat pe marginea 
acestui subiect, poate într-un dialog ulterior. Însă ce cred eu că 
ar aduce un plus în apropierea muzicii clasice de societate în 
general, ar fi această asociere a muzicii cu celelalte tipuri de 
arte. Mi se pare că viitorul se va construi tocmai pe ideea de 
congruenta a artelor. 


A.A.: Ești lector universitar la ANMGD Cluj-Napoca la 
catedra de muzică de cameră. Această poziţie este, cred eu, la 
conjuncţia ideală între cariera ta de interpret si cea de 
compozitor. Cum este lucrul cu studenții, din perspectiva 
acestor două ipostaze ale tale? 

A.B.: Nici nu se putea să o spui mai bine! Într-adevăr, 
această poziţie se află la conjunctia ideală între cariera de 
interpret și cea de compozitor. La ore îmi depășesc atribuţiile 
de profesor de muzică de cameră. Vorbim despre compozitor, 
circumstanţele sociale și istorice în care se încadrează lucrarea 
pe care o pregătim, analizăm elemente generale de formă, 
armonie, teorie, stil, vorbim despre rolul compozitorului, 
interpretului și al publicului, despre manifestarea artistică de 
scenă etc. Cred că oferind studenţilor o imagine completă a 
muzicii, nu doar din perspectivă interpretativă, le lărgește mult 
orizonturile și îi ajută să înțeleagă și să descopere tainele cele 
mai ascunse ale partiturii muzicale. Încerc cu pași mici să îi 
aduc si pe tărâmurile contemporaneitatii pentru a le oferi o 
experienţă si o imagine cat mai completă asupra perspectivelor 
camerale actuale. Si dacă tot veni vorba.... Există o nevoie 
acută de repertoriu contemporan (în special în zona suflătorilor) 
pentru nivelul de licență. Noi, compozitorii, de obicei scriem 
mult pentru interpreţi profesioniști iar aceste lucrări au un grad 
de dificultate care depășesc cu mult nivelurile tehnice ale 
studenţilor si de aceea devin inabordabile. Așa că, aviz 
amatorilor, există acolo o “piaţă” care cere să fie exploatată! 


A.A.: Spune-mi visul tău de compozitor, ce ti-ar plăcea 
cel mai mult să poţi compune, să ti se poată canta. 

A.B.: Operă! Poate și un pic de film... dar operă, clar. 
Operă! 


A.A.: Ce planuri de viitor ai? 

A.B.: Am deja două proiecte care sunt în derulare, două 
lucrări care vor face parte dintr-un ciclu mai mare de... povești. 
Este vorba despre o suită pentru orchestră simfonică și un 
concert pentru violoncel si orchestră. Si bineînţeles, într-un 
viitor mai îndepărtat, o operă. Însă am ajuns în punctul în care 
nu mai privesc compoziţia ca pe o carieră, în care ai o strategie 
bine definită, compui cât mai mult si eficient si faci performanţă 
cu orice pret. O folosesc ca pe o forma de terapie, un jurnal în 
care îmi exprim gândurile și modul prin care eu percep și 
relationez cu lumea din jurul meu, fără presiunea exterioară a 
atingerii excelentei sau chiar a genialitatii. Asta nu înseamnă ca 

mi-am coborât nivelul exigenţelor sau că nu îmi dau straduinta 
de a crea cu toată ființa mea, ci, mai cu seamă, voi încerca prin 
fiecare moment muzical construit să mai pun o cărămidă la 
edificiul visului meu de a face oamenii fericiţi prin muzică. 


A.A.: Îţi mulțumesc pentru deschidere și iti doresc 
succes în toate proiectele tale! 


SUMMARY 


Andra Apostu — A Conversation with Aurelian Bacan 


One may define Aurelian Băcan as a performing composer or a 
composing performer but the result is the same, a musician 
always into the art of sound that also shares knowledge with his 
students at “Gh. Dima” Music Academy in Cluj-Napoca. He 
plays clarinet in the “Transilvania” State Philharmonic Orchestra 
and he experiences music through these three perspectives: as 
a performer, as a composer and as a teacher. This is no effort 
for him but more of a well designed functioning system and all 
because the main source of his activities is his very soul and his 
love for music. In this conversation, Aurelian has revealed 
himself to us as a composer, along with some of his work 
mechanisms during his personal creation process. 


